Správa zo zahraničnej pracovnej cesty
1.  Účastník ZPC:
Mgr. Alexander Kutka, hlavný štátny radca na odbore štátnej a európskej politiky vo vede a technike
Sekcia vedy a techniky, Ministerstvo školstva, vedy,  výskumu a športu Slovenskej republiky

2.  Zahraničná pracovná cesta:
štát/mesto: Belgicko (Brusel)
Dátum: 7.11.2012
Prijímajúca organizácia: Rada Európskej únie
Účel cesty: účasť na rokovaní Pracovnej skupiny pre vesmír. 

3.  Rámcový program pobytu:
7.11.2012	cesta Bratislava–Schwechat–Brusel 
7.11.2012 	14:30 – 17:00 účasť na rokovaní 
7.11.2012 	cesta Brusel-Paríž na rokovanie ESA dňa 8.11.

4.  Stručný priebeh rokovaní:
Rokovanie pozostávalo z nasledovných bodov:
1.	Informácia o diskusii medzi EK a ESA k Návrhu programu na novembrovú Radu ESA na ministerskej úrovni
2.	Príprava komunikácie EK k vzťahom medzi EÚ a ESA

Ad 1: 
Tohto bodu sa zúčastnil ako pozorovateľ aj zástupca ESA. EK prezentovala pokrok v rokovaniach s ESA, o.i. aj v kontexte konania novembrovej Rady ESA na min.úrovni. EK má záujem o elimináciu duplicít vo financovaní vývoja technológií v rámci H2020 a programov ESA, v záujme efektívneho využívania fin.zdrojov. EK má záujem o nasledovné technológie a programy: GNSS (EGEP), IAP (ARTES), Earth Observation, Space Situation Awareness (Space Weather, Near Earth Objects, ...). Ďalej v oblasti Launchers (raketové nosiče) bude EÚ vyvíjať aktivitu len v oblasti pohonných jednotiek (elektrické pohony, suborbitálne lety) a v oblasti pilotovanej kozmonautiky predovšetkým vývoj interakcie robotov a človeka a simulácie misijných konceptov v terestrických analogických terénov.
Z diskusie ČŠ vyplynulo, že EK by sa nemala obmedzovať len na elimináciu duplicít, ale proaktívne vytvoriť komplexnú stratégiu rozvoja vzťahov s ESA s výhľadom napr. na 7-10 rokov. V zásade by stratégia mala zachovávať súčasnú rozdielnosť obidvoch organizácií v oblasti finančnej resp. priemyselnej politiky.

Ad 2:
Samotný dokument „Komunikácia EK k vzťahom ESA a EÚ“ nebol predložený, nakoľko sa ešte vypracováva. Mal by však byť k dispozícii ešte pre rokovaním ministerskej rady, ktorá sa koná dňa 11.12.2012.
EK prezentovala ústne približný obsah pripravovaného dokumentu. Hlavnou zásadou je, že akýkoľvek návrh EK pre ďalší vývoj vzťahov bude musieť vychádzať z dôkladnej cost-benefit analýzy, ktorá bude základom pre výber navrhovaných alternatív: ESA ako agentúra EÚ vs. zachovanie statusu Quo. EK má záujem napr. aj o „security“ a „defense“ programy, avšak existujúca asymetria členstva európskych krajín v ESA vs. EÚ pre tento zámer predstavuje značný problém. Taktiež je rozdiel vo finančných reguláciách oboch organizácií, nakoľko ESA je založená na princípe „geo-return“ a EÚ na princípe „best-value“.
Diskusia ČŠ ukázala, že ČŠ majú o tému eminentný záujem a požadujú, aby EK bola v tomto procese maximálne transparentná. ČŠ skôr podporujú zachovanie statusu Quo.

Na záver rokovania bola podaná informácia nastupujúceho írskeho predsedníctva, že najbližšia PS SPACE bude dňa 7.1.2013, v prvom štvrťroku sa čakáva množstvo rokovaní tejto skupiny.

5.  Odporúčané závery:

Slovenská republika by sa mala intenzívnejšie zapojiť do iniciatív EÚ v oblasti vesmír, nakoľko táto oblasť predstavuje perspektívnu oblasť priemyselnej špecializácie a rastu vedomostnej ekonomiky. V otázke budúceho usporiadania vzťahov ESA a EÚ by SR mala podporovať status Quo, tj. organizačnú nezávislosť ESA na EÚ.

6.   Prehľad prinesenej dokumentácie a miesto jej uloženia
Všetky materiály preberané na zasadnutí sa nachádzajú v Sekcii vedy a techniky MŠVVaŠ SR.

7.    Spôsob zverejnenia výsledkov ZPC, prenos získaných informácií
Správa bola predložená  Sekcii medzinárodnej spolupráce MŠVVaŠ SR. Bude zverejnená na internetovej stránke MŠVVŠ SR. Súhlasím so zverejnením správy na internete.

Správu vypracoval: 	Mgr. Alexander Kutka, OŠEPVaT
Dátum: 			23. 11. 2012
Správu schválil:		Ing. Diana Demková, riaditeľka OŠEPVaT
				Ing. Róbert Szabó, PhD., GR SVT